ગુજરાત રાજ્યના સામાજિક ન્યાય અને અધિકારિતા મંત્રી ઈશ્વર પરમારના અધ્યક્ષ સ્થાને બારડોલીના સિનિયર સીટીઝન હોલમાં ગુર્જર ક્ષત્રિય કડિયા સમાજનો કાર્યક્રમ યોજાયો હતો. જેમાં જુ.કેજીથી ઇજનેર અને તબીબી ક્ષેત્રે કાઠું કાઢનાર વિદ્યાર્થીઓને ટ્રોફી અને ભેંટ આપી સન્માનવામાં આવ્યા હતા. આ પ્રસંગે રાજ્યના કેબિનેટ મંત્રી ઈશ્વરભાઈ પરમારે પ્રાસંગિક વક્તયવ્યમાં જણાવ્યુ હતું કે આજના સમયમાં લોકો કોઈકના ઘર તોડવાનું કામ કરતાં હોય છે જ્યારે કડિયા સમાજ લોકોના ઘર બનાવી ઘરમાં વસાવવાનું કામ કરે છે. સમાજને સંગઠિત કરવો એટલે પોટલીમાં ચાંચડ ભેગા કરવા જેટલું અઘરું કામ છે. છતાં બારડોલીના નાનકડા સમાજનું આવુ સંગઠન ગૌરવપ્રદ છે. સમાજ દ્વારા ‘એક ઘર એક વૃક્ષ’ અભિયાન હેઠળ વૃક્ષ વાવવું અને ખાસ કરીને માવજત કરવાની પ્રતિજ્ઞા લેવડાવી છે એ પર્યાવરણ બચાવવાની એક નોંધપાત્ર પહેલ છે.